Jun 14,2018
స్వల్ప లాభాలతో సరిపెట్టుకున్న మార్కెట్లు
ముంబయి: దేశీయ స్టాక్‌ మార్కెట్లు బుధవారం స్వల్ప లాభాలతో సరిపెట్టుకున్నాయి. అంతర్జాతీయ సానుకూలతల నేపథ్యంలో మేటి లాభాల్లో దూసుకుపోయిన సూచీలు.. చివరి గంటలో నమోదైన భారీ అమ్మకాలతో ఒక్కసారిగా కిందకు జారి స్వల్ప లాభాలతోనే సర్దుకున్నాయి. అంతర్జాతీయ సానుకూల సంకేతాలతో పాటు దేశీయంగా కొనుగోళ్లు వెల్లువెత్తడం మార్కెట్‌ సెంటిమెంట్‌ను బలపర్చింది. దీంతో బుధవారం నాటి ట్రేడింగ్‌ను సూచీలు ఉత్సాహంగా ప్రారంభించాయి. ఆరంభంలో సెన్సెక్స్‌ 100 పాయింట్లకు పైగా లాభపడింది. అయితే ట్రేడింగ్‌ ముగిసే సమయానికి మార్కెట్లు ప్రారంభ లాభాలన్ని కోల్పోయాయి. చివరకు సెన్సెక్స్‌ 47 పాయింట్ల లాభంతో 35,739 పాయింట్ల వద్ద, ఎన్‌ఎస్‌ఈ సూచీ నిఫ్టీ 14 పాయింట్ల లాభంలో 10,856 వద్ద స్థిరపడ్డాయి. దేశీయంగా, అంతర్జాతీయంగా సానుకూల పవనాలు కనిపించినప్పటికీ అమెరికా కేంద్ర బ్యాంక్‌ 'ఫెడరల్‌ రిజర్వ్‌' పరపతి విధాన సమీక్షలో భాగంగా వడ్డీరేట్లను మరోమారు తగ్గించే అవకాశాలున్నట్టుగా వార్తలు రావడంతో మదుపరులు అప్రమత్తంగా వ్యవహరించారు. చివరి గంటలో భారీగా స్టాక్స్‌ అమ్మకాలకు మొగ్గు చూపారు. రంగాల వారీగా ఐటీ, ఫార్మా, పీఎస్‌యూ బ్యాంకింగ్‌ స్టాక్స్‌ ఎక్కువగా లాభపడగా.. ఆటో, ఇన్‌ఫ్రా, మెటల్‌ రంగాలు నేటి ట్రేడింగ్‌లో ఎక్కువగా ఒత్తిడికి గురయ్యాయి. టీసీఎస్‌, ఇన్ఫోసిస్‌, విప్రోలు మేటిగా రాణించాయి.
మీ స్నేహితులకు రికమెండ్ చెయ్యండి